Natuurlik sou hy ’n doring in die vlees word, soos veral vir John Vorster wat hom later verbied het om met hom te vergader (Pakendorf was daarvoor bekend dat hy met Vorster — soos met ander ministers – eers sou kyk of sy dagboek dit sou toelaat om ’n versoek/opdrag van die betrokke minister na te kom.
Vroeg in sy loopbaan is hy die prestigeryke Niemann Fellowship toegeken om aan Harvard te studeer. Hy is gestuur om in die destydse Rhodesië ’n finansiële koerant te begin, daarna is hy opdrag gegee om ’n onafhanklike oggendblad (Oggendblad) in Pretoria te begin. (Daar is in die algemeen geglo dat Perskor, wat hierdie opdrag gegee het, begin voorberei het om teen die sogenaamde “aanslag” van Naspers in die Noorde te begin walgooi.)
Die joernalistieke beginsel van ken en ag jou lesers het van Oggendblad ’n gewilde plaaslike blad gemaak. Gelukkig vir Oggendblad was die Uniegebou in sy opvanggebied.
Pakendorf het na sy afdanking kontrakte van organisasies as politieke ontleder gekry, hy tree nog dikwels in kommentaar-programme en onderhoude op. Sy loopbaan as ’n stroomop-joernalis bly hom gestand. Sy memoire dek ’n hoogs interessante tydperk in die Afrikaanse koerantwese.